Septimus

Septimus var en norsk musikkgruppe fra Oslo som sprang ut av Rune Alstedts Orkester, som hadde startet opp på slutten av 60-tallet.

Historien

Begynnelsen
Viseduoen Dobbelt Opp med Birger Dahlman og Steinar Fjeld ble etter hvert medlemmer. Fjeld hadde også hatt en viss suksess på egen hånd, og det ble bestemt at bandet skulle satse mer profesjonelt. Alstedt trakk seg da fra bandet, og Fjeld fant på navnet Septimus. For sikkerhets skyld ble bandet den første tida booket som Septimus med Dobbelt Opp og Steinar Fjeld, skjønt Dobbelt Opp-navnet forsvant ganske fort.

Utskiftninger og debutalbum
Septimus hadde mange utskiftninger opp gjennom årene, og kun to musikere var med hele tida, trommeslageren Kai Knutsen og Steinar Fjeld. Bandet hadde blåserekke de første årene, Tor Egil (KID) Jensen, Øyvind Hartmann og Dag Eriksen og lå da sterkt i Blood, Sweat & Tears-gata. Av andre kjente musikere som var innom kan nevnes Finn John Andresen, Trond Graff og Trond Eliassen og dessuten vikarierte Benny Borg på en turne tidlig på 70-tallet. Allerede i 1971 var bandet på turne i USA, og ga ut noen singler både på RCA og EMI før de startet en lengre platekarriere på Talent i 1973. Deres første LP I lag med Septimus ble innspilt live i studio. Det ble flere album etter hvert, skjønt ingen av dem gjorde seg bemerket på VG-lista.

Oppløst og gjenfødelse
På midten av 70-tallet fikk bandet suksess i Thailand, med låter som «Sha-la-la», «Telstar», «Thailand Girl» og «When You Walk In the Room». De var umåtelig populære på scenen der en periode, da de kjørte rock'n'roll-show med 50-tallsmusikk. Ellers var Septimus et svært aktivt band. I 1975 spilte bandet 241 jobber, året etter var dette redusert med 30 jobber til 211. I 1980 fikk bandet tilbud om å flytte til Thailand, og satse for fullt på det asiatiske markedet. Dette var ikke alle medlemmene villige til, og bandet forble i Norge. Bandet skiftet plateselskap i 1983, og skled fra hverandre mot midten av 1980-tallet. Navnet ble senere overtatt og brukt av et annet orkester som i dag har Jenny Jenssen på vokal, hvor også tidligere Septimus-medlem Dahlman spilte en periode. Men bortsett fra det, har ikke dette noe med det opprinnelige Septimus å gjøre.

Medlemmer i gamle Septimus
 Steinar Fjeld – vokal, gitar, fløyte (1969–1983)
 Kai Knutsen – trommer (1969–1983)
 Freddy Dahl – gitar, vokal (1978–1983)
 Henryk Lysiak – keyboard (1978–1983)
 Ståle Rasmussen – gitar (1983)

Tidligere medlemmer i gamle Septimus
 Birger Dahlman – gitar (1969–1971)
 Frode Gløersen – orgel (1969–1971)
 Dag Eriksen – trombone (1969–1972)
 Øyvind Hartman – trompet, gitar, vokal (1969–1972)
 Svein Johnsen – bass (1969–1972)
 Trond Eliassen – saksofon (1972–1973)
 Øyvind Myhre – orgel, vokal (1972–1974)
 Terje Jacobsen – saksofon, vokal (1973–1976)
 Tor Egil Jensen – trompet (1969–1978)
 Kalle Grelland – saksofon (1976–1977)
 Allan Myrvold – saksofon (1977–1978)
 Trond Graff – orgel (1975–1983)
 Jan Halvorsen – gitar (1977–1983)

Diskografi

Gamle Septimus
I lag med Septimus (1973)
Jolly Bob fra Aberdeen (1974)
Septimusikk (1975)
Septimusikk 2 (1977)
Soft Drinks and Hard Fights (1979)
Nye fristelser (1980)
Lev mens du er ung (1981)
Rusken album (1982)
Septimusikk 3 (1983)
Sha la la la la (2002, samlealbum)
Alt for deg (2003, samlealbum)
C'est la vie - 15 store (2009, samlealbum)
Det beste av det meste – Septimus 40 år (2011)

Nye Septimus
Septimusikk 4 (1991)
Septimusikk 5 (1993)
Min sang (1996)
Fri (1997)
Våre aller, aller bæste (1999)
12 rette (2001)
Det beste av det meste – Septimus 40 år (2011)

Eksterne lenker 
 

Norske danseband
Deltakere i Melodi Grand Prix